ทองคำดีดขึ้น 57.7ดอลล์
สัญญาทองคำตลาดนิวยอร์กปิดดีดตัวขึ้นแข็งแกร่ง เพราะได้ปัจจัยบวกจากการปรับฐานขึ้นของตลาดหุ้นและตลาดสินค้าโภคภัณฑ์ประเภทอื่นๆ
28 ก.ย. 2554

สัญญาทองคำตลาดนิวยอร์กปิดดีดตัวขึ้นแข็งแกร่ง เพราะได้ปัจจัยบวกจากการปรับฐานขึ้นของตลาดหุ้นและตลาดสินค้าโภคภัณฑ์ประเภทอื่นๆ 
สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 57.7 ดอลลาร์ หรือ 3.6% ปิดที่ 1,652.5 ดอลลาร์/ออนซ์ หลังจากเคลื่อนตัวในช่วง 1,616.80-1,679.20 ดอลลาร์
การปรับฐานขึ้นของตลาดหุ้นและตลาดสินค้าโภคภัณฑ์ประเภทอื่นๆ เป็นปัจจัยสำคัญที่หนุนสัญญาทองคำ COMEX ให้ดีดกลับมาอยู่ในแดนบวก โดยนักวิเคราะห์กล่าวว่า ความคาดหวังที่ว่าผู้นำยุโรปจะใช้มาตรการควบคุมการลุกลามของปัญหาหนี้ทำให้นักลงทุนลดการเทขายและกลับเข้าซื้อทองคำอย่างคึกคักเมื่อคืนนี้ โดยดัชนีดาวโจนส์ตลาดหุ้นนิวยอร์กพุ่งขึ้น 1.33% ขณะที่สัญญาน้ำมัน NYMEX พุ่งขึ้น 5.25% 
นักลงทุนจับตาดูการประชุมสมาชิกสภานิติบัญญัติของเยอรมนีที่จะลงมติเรื่องการเพิ่มขนาดกองทุนรักษาเสถียรภาพการเงินยุโรป (EFSF) ในวันที่ 29 ก.ย.นี้ ขณะเดียวกันมีการคาดการณ์ว่า แกนนำในกลุ่มสหภาพยุโรป (อียู) อาจจะเพิ่มเงินทุนให้แก่ EFSF เป็น 1-2 ล้านล้านยูโร จากปัจจุบันที่ 4.40 แสนล้านยูโร
นอกจากนี้ ตลาดยังได้แรงหนุนจากการที่นักลงทุนเข้ามาช้อนซื้อเก็งกำไรหลังจากสัญญาทองคำร่วงลงอย่างหนักในช่วง 4 วันทำการที่ผ่านมา อันเนื่องมาจากการที่นักลงทุนกระหน่ำขายสัญญาทองคำเพื่อชดเชยการขาดทุนในตลาดหุ้น
เทรดเดอร์รายหนึ่งกล่าวกับสำนักข่าวซินหัวว่า เมื่อพิจารณาปัจจัยในระยะยาวนั้น สัญญาทองคำยังคงมีแนวโน้มที่แข็งแกร่ง เนื่องจากนักลงทุนมองว่าทองคำยังคงมีสถานะเป็นแหล่งการลงทุนที่ปลอดภัย